cy cy cy ceb fi cy nl en cy cy cy cy cy cy cy cy cy ast en cy cy en cy cy cy fr es en en cy
Wrth baratoi ar gyfer ein pennod i Copaon Cymru cawsom ein swyno gyda phrydferthwch a chyfoeth hanes yr ardal hon.  Buom yma sawl tro ers hynny i grwydro mwy ar hyd y llwybrau is – a dyma oedd tarddiad y gylchdaith hon.
Roeddem yn falch fod y glaw wedi cadw draw a’n bod wedi cael gwerthfawrogi lliwiau’r hydref cyn iddynt ddiflannu am dymor arall.  Cychwynnodd 24 ohonom ar hyd y lôn o dafarn Brondanw a heibio’r Plas lle trigai Clough - am 70 o flynyddoedd a’i deulu.  Yma, mae tai gwyrddlas Stad Brondanw yn stamp nodweddiadol i’r ardal gyfan.
Arhosom ger Pont Carreg-hylldrem (neu Alltrem) i dynnu sylw at y ffaith fod y môr yn y gorffennol pell yn cyrraedd hyd at y man yma.  Hen enw ar y graig oedd Allt Traeth a darganfuwyd cregyn maharen yma’n dyddio i 6,000 o flynyddoedd yn ôl.  Disgrifiodd George Burrow yr ardal yma yn ei lyfr Wild Wales gan gyfeirio at y graig ryfeddol yma.  Dywedodd Alun Huws wrth y grŵp ei fod wedi bod yn dringo’r graig dro’n ôl a darganfod nyth tylluan arni, gyda 10 wy yn y nyth!
Ymlaen drwy’r goedwig i’r gogledd o afon Croesor gan godi maes o law i dir agored creigiog yn edrych i fyny ar y Cnicht a’r Moelwynion.  Cawsom gyfle yma i gael paned ac edrych ar yr olygfa o’n cwmpas.  Wrth ddisgyn i lawr i Groesor, cerddasom heibio Cae Glas, un o dai canol oesol yr ardal sy’n ddyddiedig, yn ôl y dull dendrocronoleg, i 1547.  Mae’n enghraifft arwyddocaol o dŷ cynllun Eryri cynnar.
Roedd yn rhaid aros yng Nghroesor wrth gwrs i dalu teyrnged i’r enwog Bob Owen oedd yn byw yn Ael y Bryn, drws nesaf i’r capel.  Cyd-ddigwyddiad braf oedd bod Alun Huws yn ddisgynnydd iddo.  Rhaid hefyd oedd picio draw i weld Y Bryn, cartref Moses Kellow, rheolwr dyfeisgar chwarel Croesor.  Cawsom ei hanes wedi’i grisialu’n daclus gan John Parry.  Diolch i Haf, roedd cyfle i brynu hunangofiant Moses Kellow ganddi ar ddiwedd y daith.  Llyfr gwerth ei ddarllen.
Wedi cinio, roedd rhaid dringo dipyn ar hyd y lôn i Dan y Bwlch.  Dyma gyrraedd man uchaf y daith lle’r oedd golygfeydd o aber y Ddwyryd a’r mynyddoedd o gwmpas.  Yna torri ar draws i fferm Tyddyn Gwyn ac i lawr heibio Moel Dinas a draw at fferm Y Wern, lle’r oedd Bob Owen yn gweini yn ei ddyddiau cynnar ac wedi cwrdd â’i wraig Nel - merch o Gaeathro.
Rhaid oedd brysio dipyn wedyn i ddal y Ring cyn iddi gau am 3.00!  Cyfle i gael sgwrs dros baned a sgons cartref neu beint a dangos gwerthfawrogiad i’r tafarnwr newydd am adael i ni barcio ein cerbydau yno drwy’r dydd.
Adroddiad gan Clive a Rhiannon
Lluniau gan Anet a Iolo ar FLICKR
Gwybodaeth am Glwb Mynydda Cymru
Cynnwys rhaglen weithgareddau'r Clwb dros yr wythnosau i ddod. Croeso i bawb. Cwmni da bob tro
Manylion sut i gysylltu â swyddogion y Clwb
©Clwb Mynydda Cymru. Diweddarwyd gan y gwefeistr 22/1/18 9:51